Per Stig Møller (KF), 2012-06-11:
Jeg synes ikke, det er godt nok.
Det er jo ikke, fordi dommerne er dovne, for de laver deres arbejde.
Det må altså skyldes, at vi har lavet et system, som ikke fungerer godt nok – altså at vi ikke sørger for, at domstolene er gearet til at klare det.
Der er lavet en række reformer.
Der er også lavet et forsøg med at afvise sager, hvis det viser sig, at de ikke er gået den rigtige vej igennem, eller hurtigbehandle dem, altså stort set ekspresbehandle dem, hvis de ligner tidligere sager, der er afgjort.
Derfor er det jo også for ringe, at man når ned på 1.511 afgjorte sager i 2011 mod 2.607 i 2010 – og det er jo regeringens oplysninger.
Og med hensyn til sager, der afventer afgørelse og videre behandling, kommer man i 2011 op på 151.000 mod 139.000 i 2010.
Det er man jo ikke selv skyld i, altså at man får flere sager – det er jo en del af succesen – men vi er jo selv skyld i det system, vi har lavet, og at sagerne ikke kan afvikles hurtigere.
Om Ruslands stemmeret vil jeg sige, at der er mange gode grunde til at kritisere Rusland, og det kan også godt være, at man skal – også Ukraine, hvis det bliver ved med at gå tilbage i Ukraine.
Vi kan jo ikke have dem siddende som fulde medlemmer, hvis de kriterier, de blev optaget efter i 1990'erne, er brudt.
Så er det jo ikke noget demokratisk fællesskab.
Så jeg vil sige til hr. Mogens Jensen, at vi selvfølgelig også skal være rede til at sige til Ukraine og Rusland – på grund af de handlinger, de foretager hjemme og eventuelt også ude – at vi altså ikke kan have dem som medlemmer af Europarådet.
Kriteriet er jo, at man er et demokrati, og hvis ikke man er det længere, skal man ud igen.
Og det kan jo godt ske med Ukraine.
Men jeg glæder mig til, at hr. Mogens Jensen vil være med til at tage nogle initiativer om Ukraine.
Jeg er skuffet over, at Europarådet nøjedes med at insistere på hospitalsbehandlingen.
Det med domstolen var jo noget, Julija Tymosjenko selv fandt på.
Det var jo ikke noget, Europarådet fandt på.
Naturligvis.
Det siger sig selv.
Jeg kan også forstå, at den gamle udenrigsminister sidder i fængsel, og jeg synes, det er en dyb uskik at sætte udenrigsministre i fængsel.
Men der er også andre end tidligere udenrigsministre, der er i fængsel.
Det er også pressen, der angribes, som det var tilfældet i begyndelsen af 1990'erne, hvor en journalist simpelt hen fik skåret hovedet af.
Det var en af grundene til, at vi i 1995 havde det svært med at optage Ukraine.
Jeg mener, at der er en meget væsentlig forskel i situationen i forhold til Kina og Ukraine, for Kina fik de olympiske lege, fordi landet var i fremgang, og Kina havde ikke fået dem, hvis ikke landet havde været i fremgang.
Ukraine fik fodbold-EM, fordi det var i fremgang.
Den ville jo aldrig være blevet truffet i dag for Ukraines vedkommende – aldrig.
Hvorimod den igen ville være blevet truffet for Kinas vedkommende vedrørende de olympiske lege.
Så Ukraine har altså brudt alle de forudsætninger, de fik det på.
Det gjorde Kina ikke, og man kunne ikke sammenligne Kina 2008 med Kina 1989.
Det ville jo være en fuldstændig vanvittig sammenligning.
Derimod ser det ud til, at vi kan sammenligne Ukraine 2012 med Ukraine 1993, hvor en journalist fik hugget hovedet af.